Raoul Trifan, senator USR de Timiș, a depus un nou proiect de lege care se numește "Pachetul civic de majorat". Potrivit proiectului de lege, când împlinește 18 ani, fiecare tânăr va primi acasă o copie a Constituției și o scrisoare semnată de Președintele României.
"În Constituție vor fi subliniate pasajele importante pentru un tânăr adult și orice alte informații de interes pentru ca ei să își înțeleagă cât mai bine drepturile și obligațiile pe care le-au dobândit odată cu vârsta majoratului", declară senatorul Raoul Trifan.
Acesta spune că, deşi tinerii reprezintă o parte esențială a comunității, mulți dintre ei se confruntă cu obstacole care le îngreunează integrarea și dezvoltarea în țară: "Șomajul în rândul acestora depășește 22%, iar foarte mulți dintre ei aleg să studieze sau să lucreze în străinătate după care nu se mai întorc. Cei care rămân în țară se confruntă cu probleme financiare și de integrare, iar instituțiile publice se fac că nu văd. Ba chiar le pun bețe în roate când e vorba despre dreptul lor de a lua decizii pentru țara sau comunitatea în care trăiesc".
Raoul Trifan afirmă că acest proiect este primul dintr-o serie de proiecte dedicate tinerilor pe care dorește să le lanseze în perioada următoare: "Este cazul să le arătăm că îi prețuim, să le cerem părerile și să îi ascultăm".